[Foto’s] Dronkbestuurder in Wes-Rand ná jaagtog aangekeerDie motor waarin die mans gery het. Foto: Verskaf ŉ Man in sy 30’s is Vrydag in Gauteng in hegtenis geneem nadat hy glo onder die invloed van alkohol bestuur het. Busaphi Nxumalo, woordvoerder van die Gautengse verkeerspolisie, het aan Maroela Media gesê verkeersbeamptes van die Merafong-munisipaliteit aan die Wes-Rand, was omstreeks 17:30 op die R28 (Randfontein-pad) in Westonaria besig met spoedlokvalle toe beamptes ŉ grys Opel van die pad af wou trek. “Die bestuurder het versuim om te stop en amper van die beamptes raakgery toe hy versnel het om weg te jaag,” het Nxumalo gesê. Die motor is agternagesit en uiteindelik tot stilstand gedwing. “Die motor, wat van Marikana in Noordwes op pad was na Qwa-Qwa in die Vrystaat, het sewe insittendes gehad. Daar was oopgemaakte en leë drankbottels in die motor. Die bestuurder se alkoholvlak is getoets en het 0,97 mg/l geregistreer.” Die man is dadelik in hegtenis geneem en na die Bekkersdal-polisie geneem vir aanhouding. Hy moet binnekort in die hof verskyn.